Onderwysers geskors oor verhouding met leerderArgieffoto Twee onderwysers van ŉ hoërskool in Chatsworth, KwaZulu-Natal, is geskors nadat dit aan die lig gekom het dat dié twee ŉ liefdesverhouding met een van die leerders in die skool gehad het. Die leerder het glo self erken dat sy ŉ romantiese verhouding met nie een nie, maar twéé onderwysers aan Umlazi Comprehensive Technical High School gehad het. Luidens ŉ verklaring van die KwaZulu-Natalse departement van onderwys is een van dié onderwysers glo deur ander onderwysers betrap waar hy die betrokke leerder in die biblioteek se badkamer gesoen het. “Die oorgrote meerderheid van ons personeel is professionele persone wat daartoe verbind is om onderrig te gee. Daar is egter diegene wat daarop uit is om die beeld van dié edele beroep skade te berokken,” lui die departement se verklaring. “Omdat ons as departement nie duld dat onderwysers leerders misbruik nie, het ons besluit om die betrokke onderwysers te skors.” Luidens die jongste misdaadstatistieke is 380 gevalle van verkragtings verlede jaar by skole landwyd aangemeld.